Document ID: 31999L0078

ΟΔΗΓΙΑ 1999/78/ΕΚ ΤΗΣ ΕΠΙΤΡΟΠΗΣ
της 27ης Ιουλίου 1999
για την τροποποίηση της οδηγίας 95/10/ΕΚ της Επιτροπής
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τη οδηγία 79/373/ΕΟΚ της Επιτροπής, της 2ας Απριλίου 1979, περί εμπορίας των συνθέτων ζωοτροφών(1), όπως τροποποιήθηκε τελευταία από την οδηγία 1999/61/ΕΚ(2), και ιδίως το άρθρο 10 στοιχείο δ),
Εκτιμώντας:
(1) ότι στην οδηγία 94/39/ΕΚ της Επιτροπής, της 25ης Ιουλίου 1999, για την κατάρτιση καταλόγου των χρήσεων για τις οποίες προορίζονται οι ζωοτροφές με τις οποίες επιδιώκονται στόχοι ιδιαίτερης διατροφής(3), όπως τροποποιήθηκε από την οδηγία 95/9/ΕΚ της Επιτροπής(4), προβλέπεται η υποχρεωτική σήμανση της ενεργειακής αξίας των τροφών για σκύλους και γάτες με τις οποίες επιδιώκονται στόχοι ιδιαίτερης διατροφής, υπολογιζόμενης με κοινοτική μέθοδο·
(2) ότι με την οδηγία 95/10/ΕΚ της Επιτροπής, της 7ης Απριλίου 1995, για τον καθορισμό της μεθόδου υπολογισμού της ενεργειακής αξίας των τροφών για σκύλους και γάτες με τις οποίες επιδιώκονται στόχοι ιδιαίτερης δτατροφής(5) διατυπώνεται μέθοδος για τον υπολογισμό της ενεργειακής αξίας·
(3) ότι η ανωτέρω μέθοδος δεν παρουσιάζει επαρκή ακρίβεια και ως εκ τούτου θεσπίστηκε απλώς προσωρινώς, εν αναμονή εκπονήσεως μιας ικανοποιητικής μεθόδου·
(4) ότι μολονότι έχει συντελεστεί κάποια πρόοδος για να βελτιωθούν οι σημερινές εξισώσεις, η βελτίωση αυτή εξακολουθεί να είναι στατιστικώς ασήμαντη· ότι θεωρείται αναγκαίο να συνεχιστεί η υπό διεξαγωγή έρευνα·
(5) ότι στο μεταξύ θα πρέπει να παραταθεί για ορισμένο χρονικό διάστημα η ισχύς των εξισώσεων που διατυπώνονται στην οδηγία 95/10/ΕΚ·
(6) ότι τα μέτρα που προβλέπονται στην παρούσα οδηγία συμφωνούν με τη γνώμη της μόνιμης επιτροπής ζωοτροφών,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Στο άρθρο 2 της οδηγίας 95/10/ΕΚ, η ημερομηνία της 30ής Ιουνίου 1998 αντικαθίσταται από αυτήν της 30ής Μαρτίου 2002.
Άρθρο 2
1. Τα κράτη μέλη το αργότερο έως τις 30 Νοεμβρίου 1999 θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία, ενημερώνουν δε αμέσως περί αυτού την Επιτροπή.
Όταν τα κράτη μέλη θεσπίζουν τις εν λόγω διατάξεις, οι τελευταίες κάνουν αναφορά στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.
2. Τα κράτη μέλη γνωστοποιούν στην Επιτροπή το κείμενο των ουσιωδών διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία.
Άρθρο 3
Η παρούσα οδηγία αρχίζει να ισχύει την τρίτη ημέρα μετά τη δημοσίευσή της στην Επίσημη Εφημερίδα των Ευρωπαϊκών Κοινοτήτων.
Άρθρο 4
Η παρούσα οδηγία απευθύνεται στα κράτη μέλη.
Βρυξέλλες, 27 Ιουλίου 1999.

Labels: 3
17
6